Soos ander tersiêre instellings landwyd, kan die UV nie die aanvraag vir verblyf hanteer nie. Huiseienaars naby die UV, onder meer in Universitas (waar die nuwe gebou is), het hul wonings as studenteverblyf begin uitverhuur. Ook is komplekse gebou wat op die studente-mark gerig is.
In 2010 is die Amelia-vrouekoshuis (in ’n woonstelblok naby Muddplein, ook in Universitas) ná verskeie versoeke van ouers en studente gevestig. Die groei van die koshuis het gewys daar ís ’n mark vir koshuislewe weg van die kampus. Dit is vol en het ’n waglys. Die gaping in die mark is nie net vir studentebehuising nie, maar ook ’n behoefte aan “koshuislewe”.
AffiKampus streef ook die sterk en gesonde koshuisgees na wat volgens die UV op sy webblad die koshuislewe karakteriseer en kameraderie aanmoedig.
Wat is die verstandhouding tussen AffiKampus en die UV oor die gekoördineerde bestuur van die koshuise?
Die koshuis word ondersteun deur die NUOR asof dit Reitz is. Die NUOR het meer as 1 000 op sy databasis wat belang stel in die wel en weë van die koshuis.
In die bestaande koshuis word die name Heimat én Reitz gebruik. Reitz word nie eksklusief gebruik nie.